
–	so zreteľom na svoje predchádzajúce uznesenia o Mjanmarsku a o situácii Rohingov,
–	so zreteľom na rezolúcie Rady OSN pre ľudské práva a Valného zhromaždenia OSN o Mjanmarsku a Rohingoch,
–	so zreteľom na päťbodový konsenzus o situácii v Mjanmarsku, ktorý bol prijatý na stretnutí vedúcich predstaviteľov Združenia národov juhovýchodnej Ázie (ASEAN) 24. apríla 2021 v Jakarte,
–	so zreteľom na Dohovor OSN o zabránení a trestaní zločinu genocídy z roku 1948,
–	so zreteľom na Dohovor OSN o právnom postavení utečencov z roku 1951 a na protokol k nemu z roku 1967,
–	so zreteľom na spoločné vyhlásenie vysokej predstaviteľky Únie pre zahraničné veci a bezpečnostnú politiku a vlád Spojených štátov, Austrálie, Kanady, Nového Zélandu, Nórska, Južnej Kórey, Švajčiarska, Východného Timoru a Spojeného kráľovstva zo 6. januára 2025 o riešení krízy v oblasti ľudských práv a humanitárnej krízy v Mjanmarsku,
–	so zreteľom na vyhlásenie vysokej predstaviteľky Únie pre zahraničné veci a bezpečnostnú politiku z 31. januára 2025 pri príležitosti štvrtého výročia vojenského prevratu v Mjanmarsku,
–	so zreteľom na rozhodnutie Rady (SZBP) 2025/820 z 25. apríla 2025, ktorým sa mení rozhodnutie 2013/184/SZBP o reštriktívnych opatreniach vzhľadom na situáciu v Mjanmarsku/Barme[footnoteRef:1], [1:  	Ú. v. EÚ L, 2025/820, 28.4.2025, ELI: http://data.europa.eu/eli/dec/2025/820/oj.] 

–	so zreteľom na vyhlásenie vysokej predstaviteľky Únie pre zahraničné veci a bezpečnostnú politiku zo 16. mája 2025 o pripojení sa určitých krajín k reštriktívnym opatreniam vzhľadom na situáciu v Mjanmarsku/Barme,
–	so zreteľom na návštevu Podvýboru Európskeho parlamentu pre ľudské práva v Bangladéši od 16. do 18. septembra 2025,
–	so zreteľom na spoločné vyhlásenie poslancov krajín združenia ASEAN za ľudské práva a poslancov Európskeho parlamentu zo 17. októbra 2025, ktoré vyzýva na dôraznejšie opatrenia EÚ s cieľom odmietnuť voľby organizované juntou v Mjanmarsku a uprednostniť humanitárnu ochranu,
–	so zreteľom na správu osobitného spravodajcu OSN pre situáciu v oblasti ľudských práv v Mjanmarsku z 20. októbra 2025,
–	so zreteľom na preskúmanie a rozhodnutie vedúcich predstaviteľov združenia ASEAN o vykonávaní päťbodového konsenzu, ktoré bolo prijaté 26. októbra 2025 v Kuala Lumpure,
–	so zreteľom na Chartu Organizácie Spojených národov a Všeobecnú deklaráciu ľudských práv,
–	so zreteľom na článok 136 ods. 2 a 4 rokovacieho poriadku,
A.	keďže 1. februára 2021 mjanmarská armáda známa ako Tatmadaw v jasnom rozpore s mjanmarskou ústavou zatkla prezidenta Wina Myinta a štátnu radkyňu Aun Schan Su Ťijovú a prevzala moc nad zákonodarnou, súdnou a výkonnou zložkou vlády prostredníctvom štátneho prevratu; keďže v auguste 2021 sa hlavný veliteľ ozbrojených síl Min Aung Hlaing vyhlásil za predsedu vlády a predĺžil výnimočný stav ďaleko za pôvodne oznámené lehoty;
B.	keďže od 1. februára 2021 boli nezákonne zatknutí alebo vzatí do domáceho väzenia politici, vládni predstavitelia, zástupcovia občianskej spoločnosti, náboženskí aktéri, pokojní protestujúci a novinári; keďže v najnovšej správe osobitného spravodajcu OSN pre situáciu v oblasti ľudských práv v Mjanmarsku sa uvádza, že od prevratu bolo zatknutých takmer 30 000 ľudí a k októbru 2025 bolo naďalej vo väzbe viac ako 22 000 politických väzňov; keďže od prevratu zomrelo vo väzení najmenej 1 853 osôb a ďalších viac ako 70 zomrelo počas zadržania v období od januára do júla 2025;
C.	keďže junta dramaticky vystupňovala plošné letecké bombardovanie a delostrelecké a podpaľačské útoky na civilnú infraštruktúru vrátane škôl, zdravotných stredísk, kláštorov, táborov pre vysídlené osoby a domov, pričom od prevratu zničila viac ako 100 000 civilných domov a zabila najmenej 7 300 civilistov; keďže junta naďalej ukladá nútenú brannú povinnosť, a to aj mladým ľuďom, a zároveň zatýka, mučí, vykonáva mimosúdne popravy, nedobrovoľné zmiznutia a pácha sexuálne násilie;
D.	keďže v dôsledku ozbrojeného konfliktu a porušovania ľudských práv v Mjanmarsku bolo vysídlených približne 3,6 milióna ľudí; keďže podľa odhadov OSN zo začiatku roka 2025 potrebovalo humanitárnu pomoc 19,9 milióna ľudí, pričom tento počet sa po zemetrasení v marci 2025 zvýšil na 21,9 milióna;
E.	keďže situácia sa ešte zhoršila po ničivom zemetrasení s magnitúdou 7,7 z 28. marca 2025, po ktorom ozbrojené sily junty zablokovali prístup humanitárnej pomoci, vyhrážali sa humanitárnym pracovníkom a vydierali ich, skonfiškovali zdravotnícke potreby a pokračovali v leteckých útokoch a útokoch ťažkými zbraňami v civilných oblastiach a oblastiach postihnutých katastrofou bez toho, aby prijali opatrenia na ochranu civilného obyvateľstva, čím sa rok 2025 stal najsmrteľnejším rokom leteckých útokov od prevratu;
F.	keďže hospodárska kríza v Mjanmarsku sa prehlbuje s obrovskými stratami v HDP, hyperinfláciou, kolapsom meny, potravinovou neistotou a chudobou, ktoré postihujú veľkú časť obyvateľstva, čo ešte viac zhoršuje prebiehajúcu humanitárnu tragédiu;
G.	keďže v apríli 2021 sa na stretnutí vedúcich predstaviteľov združenia ASEAN dosiahol päťbodový konsenzus o situácii v Mjanmarsku; keďže EÚ podporuje diplomatickú úlohu združenia ASEAN a úsilie o ukončenie násilia v Mjanmarsku a návrat k moci demokraticky zvolenej civilnej vlády; keďže krajiny ASEAN oficiálne zdôraznili, že voľbám musí predchádzať ukončenie násilia a inkluzívny politický dialóg; keďže skutočné národné zmierenie, mier a demokraciu možno dosiahnuť len vtedy, ak sa vojenská junta vzdá kontroly nad mocou a obnoví sa civilná správa vecí verejných spolu s ochranou práv menšín a účasťou občianskej spoločnosti a ak sa zaručí vyvodenie zodpovednosti za zneužívanie moci v minulosti;
H.	keďže prevažne moslimská rohinská menšina Mjanmarska vydržala viac ako päť desaťročí štátom riadenej marginalizácie; keďže mjanmarská armáda vystavuje Rohingov brutálnemu násiliu, ktoré predstavuje zločiny proti ľudskosti a vojnové zločiny; keďže podľa mjanmarského zákona o štátnom občianstve z roku 1982 orgány nepovažujú Rohingov za občanov, a preto predstavujú najväčšiu populáciu bez štátnej príslušnosti na svete; keďže podľa odhadov zostáva v Jakchainskom štáte uväznených 600 000 Rohingov, ktorí sú vystavení prenasledovaniu, násiliu, väznení v táboroch a dedinách bez slobody pohybu a odrezaní od prístupu k primeranej výžive, zdravotnej starostlivosti, vzdelávaniu a živobytiu;
I.	keďže násilie v Jakchainskom štáte sa od roku 2024 dramaticky zintenzívnilo, pričom junta, Arakanská armáda a rohinské ozbrojené skupiny boli zapletené do závažného porušovania ľudských práv vrátane masového zabíjania, núteného náboru rohinských mužov a chlapcov, sťatí, podpaľačských útokov na rohinské a jakchainské dediny, dronových útokov na civilné obyvateľstvo a útokov na miesta vyhradené pre vysídlené osoby; keďže od roku 2024 do novembra 2025 utieklo do Bangladéša v dôsledku stupňujúceho sa násilia približne 150 000 Rohingov;
J.	keďže Bangladéš naďalej poskytuje útočisko takmer jednému miliónu rohinských utečencov v meste Cox’s Bazar a na ostrove Bhasan Char; keďže humanitárna pomoc dosiahla po dramatickom kolapse globálneho financovania krízovú úroveň; keďže na prežitie Rohingov je potrebná a nevyhnutná nepretržitá humanitárna pomoc a angažovanosť EÚ; keďže pre neexistujúce vyhliadky na dobrovoľný, bezpečný a dôstojný návrat pokračuje vysídlenie Rohingov a prehlbuje sa ich zúfalstvo;
K.	keďže dôveryhodné orgány OSN, orgány pre ľudské práva a vyšetrovacie orgány, ako aj osobitný spravodajca OSN zdokumentovali rozsiahle a systematické útoky na mjanmarský ľud, ktoré podľa medzinárodného práva v mnohých prípadoch predstavujú zločiny proti ľudskosti a vojnové zločiny, a zdôraznili potrebu vyvodenia zodpovednosti;
L.	keďže EÚ a jej členské štáty neustále vyzývajú na vyvodenie zodpovednosti za zločiny proti Rohingom a podporujú medzinárodné súdne procesy; keďže v novembri 2024 prokurátor Medzinárodného trestného súdu požiadal o zatýkací rozkaz na hlavného veliteľa mjanmarskej armády Mina Aunga Hlainga, ktorý stále čaká na rozhodnutie tohto súdu; keďže pretrváva beztrestnosť závažných porušení práv;
M.	keďže EÚ od vojenského prevratu v roku 2021 sprísnila reštriktívne opatrenia voči Mjanmarsku a doteraz prijala osem balíkov sankcií zameraných na mjanmarský vojenský režim; keďže tieto balíky sankcií zahŕňajú zákaz cestovania pre jednotlivcov, zákaz sledovacích zariadení, zbrojné embargo, zákaz vývozu tovaru s dvojakým použitím a zmrazenie aktív jednotlivcov a subjektov;
N.	keďže mjanmarské vojenské orgány naďalej obmedzujú prístup k internetu, zavádzajú celoštátne a lokálne odstávky, kriminalizujú online prejav prostredníctvom zákona o kybernetickej bezpečnosti z roku 2025, zakazujú virtuálne súkromné siete, cenzurujú digitálne platformy a zatýkajú tých, ktorí vyjadrujú nesúhlas online, čo vážne oslabuje slobodu prejavu a prístup k informáciám;
O.	keďže 29. júla 2025 junta prijala drakonický zákon o ochrane pluralitných demokratických všeobecných volieb pred marením, narúšaním a ničením, ktorý kriminalizuje kritiku volebného procesu, pričom zakazuje akékoľvek prejavy, organizované zhromaždenia alebo pokojné protesty považované za „narušenie“ volebného procesu; keďže po prijatí tohto zákona bolo rozpustených viac ako 40 politických strán; keďže za porušenie tohto zákona hrozí až 20 rokov odňatia slobody a dokonca aj trest smrti;
P.	keďže od augusta 2025 orgány junty zatkli na základe tohto zákona najmenej 94 osôb vrátane štyroch detí za ich online činnosť a konanie, ktoré okrem iných údajných činov „zasahovania“ zahŕňali rozdávanie nálepiek alebo letákov a prednášanie prejavov; keďže 9. septembra 2025 bol Nay Thway odsúdený na sedem rokov nútených prác v Taunggyi v Šanskom štáte za príspevok na Facebooku, v ktorom kritizoval juntu; keďže 29. októbra 2025 boli filmári Zambu Htun Thet Lwin a Aung Chan Lu zatknutí len za to, že „olajkovali“ príspevok na Facebooku, ktorý kritizoval film s volebnou propagandou;
Q.	keďže vojenská junta sa snaží vykonštruovať legitimitu prostredníctvom zmanipulovaných viacfázových volieb naplánovaných na 28. decembra 2025 a 11. januára 2026; keďže tieto nelegitímne voľby sa organizujú v častiach krajiny kontrolovaných vojenskou juntou a v prostredí systematických represií vrátane masového zatýkania opozičných lídrov, rozpúšťania politických strán, ako je Národná liga za demokraciu, kriminalizácie disentu, všadeprítomného sledovania, prísnych obmedzení pohybu a väznenia novinárov, prodemokratických aktivistov a obhajcov ľudských práv;
1.	dôrazne odsudzuje štátny prevrat, ku ktorému došlo 1. februára 2021 v Mjanmarsku, a násilnú a nelegitímnu vládu junty vrátane pokračujúcej represie zo strany Tatmadawu a závažného porušovania ľudských práv páchaného na civilistoch, etnických menšinách a politických oponentoch; vyzýva Tatmadaw, aby v plnej miere rešpektoval výsledok demokratických volieb z novembra 2020 a bezodkladne obnovil civilnú vládu, ukončil výnimočný stav, prestal násilne zasahovať proti pokojným demonštrantom, rešpektoval právo na slobodu prejavu a združovania a umožnil všetkým zvoleným poslancom neobmedzený výkon ich mandátu;
2.	vyjadruje hlboké znepokojenie nad metódami brutálnej represie, ktoré junta používa, vrátane núteného odvodu, mučenia, mimosúdnych popráv, nedobrovoľných zmiznutí, svojvoľného zadržiavania, sexuálneho a rodovo motivovaného násilia a systémovej beztrestnosti;
3.	požaduje okamžité prímerie a ukončenie násilia ako predpokladu udržateľného, trvalého a dlhodobého mieru pre obyvateľov Mjanmarska; zdôrazňuje, že transparentný a inkluzívny volebný proces nie je možný bez ukončenia násilia v Mjanmarsku; zdôrazňuje, že žiadne voľby, ktoré sa konajú v súčasnej atmosfére strachu a represií a porušujú všetky medzinárodné normy, nemožno považovať za slobodné a spravodlivé;
4.	odmieta ako nelegitímne akékoľvek voľby jednostranne organizované juntou, najmä všeobecné voľby naplánované na december 2025 a január 2026, ktoré sú jasným porušením demokratických noriem; zdôrazňuje, že žiadny dôveryhodný volebný proces sa nemôže uskutočniť v podmienkach represií, masového vysídľovania, pokračujúceho svojvoľného zadržiavania a bez inkluzívneho politického dialógu; odsudzuje akýkoľvek výsledok týchto nelegitímnych volieb, ktoré predstavujú snahu junty získať medzinárodnú legitimitu; potvrdzuje, že dôveryhodná cesta k mieru a demokracii si vyžaduje, aby vojenská junta ukončila násilie a vzdala sa moci, umožnila prechod na civilnú vládu, obnovila demokratické inštitúcie a vrátila do funkcie legitímnych civilných lídrov;
5.	odsudzuje zákon o registrácii politických strán a zákon o ochrane pluralitných demokratických všeobecných volieb pred marením, narúšaním a ničením, ktoré sú nástrojmi očividného politického a sociálneho útlaku, a vyzýva na ich okamžité zrušenie;
6.	vyzýva na okamžité a bezpodmienečné prepustenie prezidenta Wina Myinta, štátnej radkyne Aun Schan Su Ťijovej a všetkých ostatných, ktorí boli zatknutí na základe nepodložených obvinení alebo sú zadržiavaní na základe politicky motivovaných obvinení;
7.	podporuje výbor reprezentujúci Pyidaungsu Hluttaw a vládu národnej jednoty ako jediných legitímnych zástupcov demokratických želaní mjanmarského ľudu; vyzýva združenie ASEAN a medzinárodné spoločenstvo, aby ich zapojili do skutočného a inkluzívneho politického dialógu a úsilia zameraného na mierové riešenie krízy na základe dodržiavania zásad právneho štátu;
8.	opätovne potvrdzuje multietnický charakter Mjanmarska a naliehavo vyzýva Tatmadaw, aby plne rešpektoval neodňateľné práva každého etnika; požaduje okamžité, dôkladné, nezávislé a transparentné vyšetrenie zločinov spáchaných armádou v krajine a postavenie páchateľov pred súd;
9.	opätovne odsudzuje pokračujúce prenasledovanie a masové vysídľovanie moslimského rohinského obyvateľstva a systematické útoky proti nemu; zdôrazňuje, že EÚ naďalej pozorne sleduje opatrenia vojenského vedenia voči menšinám v krajine vrátane Rohingov; odsudzuje neprimerané utrpenie rohinskej menšiny, ktorej členovia nemajú štátnu príslušnosť, čelia rastúcej diskriminácii a nemajú skutočný prístup k humanitárnej pomoci, pričom sú uviaznutí medzi bojujúcimi stranami;
10.	dôrazne odsudzuje prenasledovanie náboženských menšín vrátane kresťanov, moslimov a iných náboženských skupín v krajine; naliehavo vyzýva Tatmadaw, aby zastavil zabíjanie a zatýkanie osôb patriacich k náboženským menšinám, ako aj ostreľovanie a plienenie bohoslužobných miest; vyjadruje hlboké znepokojenie nad častými útokmi na kostoly, mešity, kláštory, školy a zdravotnícke zariadenia a nad zatýkaním náboženských vodcov; zdôrazňuje rastúce obavy medzinárodného spoločenstva v súvislosti s násilnými útokmi na náboženské menšiny v Mjanmarsku; požaduje rešpektovanie náboženskej slobody v Mjanmarsku;
11.	zdôrazňuje, že je potrebné riešiť základné príčiny krízy Rohingov vrátane diskriminácie, odopierania občianstva a vylúčenia z politického života; vyzýva na reformu zákona o štátnom občianstve z roku 1982, ktorý Rohingom odopiera ich práva vyplývajúce z mjanmarského občianstva;
12.	vyzýva na úsilie o udržateľné zlepšenia pri zaisťovaní dôstojného a bezpečného návratu Rohingov; žiada EÚ, aby prevzala vedúcu úlohu pri mobilizácii medzinárodnej podpory pre Rohingov a pri zabezpečovaní zodpovednosti osôb podieľajúcich sa na ich prenasledovaní, najmä mjanmarskej armády; vyjadruje Bangladéšu uznanie za jeho kľúčovú podporu a veľkorysosť pri prijímaní viac ako milióna príslušníkov rohinskej komunity, a to aj napriek obrovským výzvam, a za zapojenie miestneho obyvateľstva v Cox’s Bazar a Čittagong do poskytovania podpory; nabáda orgány, aby pokračovali vo svojom úsilí o zlepšenie životných podmienok Rohingov;
13.	víta poskytnutie humanitárnej pomoci EÚ z marca 2025 vrátane 32,3 milióna EUR pre rohinských utečencov v Bangladéši a vyzýva na trvalé a predvídateľné financovanie plánu spoločnej reakcie na roky 2025 – 2026 s cieľom riešiť kritické podfinancovanie; zdôrazňuje však, že samotné financovanie humanitárnej pomoci nemôže pokryť potreby viac ako jedného milióna utečencov; zdôrazňuje, že vyriešenie mjanmarskej krízy, ktorá je hlavnou príčinou zabíjania, vysídľovania Rohingov a zúfalej humanitárnej krízy, je nevyhnutné na dosiahnutie dlhodobého a udržateľného zlepšenia situácie Rohingov; v tejto súvislosti vyzýva na zvýšenie humanitárnej pomoci medzinárodného spoločenstva a krajín v regióne; naliehavo vyzýva Spojené štáty, aby naďalej poskytovali významnú humanitárnu pomoc Rohingom;
14.	vyzýva EÚ a členské štáty, aby zabezpečili značné financovanie psychosociálnych služieb a služieb v oblasti zdravia a ochrany v utečeneckých táboroch, najmä pre obete sexuálneho a rodovo motivovaného násilia, ženy, deti a iné zraniteľné skupiny;
15.	zdôrazňuje, že členské štáty EÚ a pridružené krajiny by mali zachovať embargo na priame a nepriame dodávky, predaj a transfer všetkých zbraní, munície a iných vojenských, bezpečnostných a sledovacích zariadení a systémov vrátane ich tranzitu, prepravy a sprostredkovania, ako aj na poskytovanie výcviku, údržby a inej vojenskej a bezpečnostnej pomoci; zdôrazňuje, že je potrebné, aby Medzinárodný trestný súd túto situáciu dôkladnejšie prešetril; žiada Bezpečnostnú radu OSN, aby bezodkladne uvalila na Mjanmarsko globálne zbrojné embargo;
16.	vyzýva na silnú podporu medzinárodných mechanizmov zodpovednosti vrátane nezávislého vyšetrovacieho mechanizmu pre Mjanmarsko a konaní pred Medzinárodným súdnym dvorom; vyzýva EÚ a jej členské štáty, aby naďalej podporovali Medzinárodný trestný súd, aby mohol bez prekážok pokračovať vo svojej kriticky dôležitej práci v Mjanmarsku;
17.	odsudzuje medzinárodných aktérov, najmä Rusko a Čínu, za poskytovanie politickej, hospodárskej a vojenskej podpory mjanmarskej junte;
18.	podporuje pokračovanie a rozšírenie cielených sankcií voči osobám zodpovedným za prevrat, zločiny krutosti a zneužívanie vrátane vojenských veliteľov, hospodárskych subjektov a dodávateľov zbraní; vyzýva na obnovenie a posilnenie medzinárodného úsilia o uloženie sankcií mjanmarskej junte a o zabránenie obchádzaniu sankcií;
19.	vyzýva Komisiu, aby zaručila, že mechanizmus Všetko okrem zbraní neprináša junte prospech, alebo v opačnom prípade od tohto mechanizmu dočasne odstúpila;
[bookmark: _Hlk215049486]20.	naliehavo vyzýva na poskytovanie väčšej humanitárnej pomoci rohinským utečencom v Cox’s Bazar v Bangladéši, vnútorne vysídleným osobám v Mjanmarsku a utečencom pozdĺž thajsko-mjanmarskej hranice;
21.	zdôrazňuje potrebu posilnenej spolupráce medzi EÚ a združením ASEAN s cieľom zabezpečiť jednotnú reakciu, ktorej prioritou budú ľudské práva a spravodlivosť v Mjanmarsku; naliehavo vyzýva združenie ASEAN, jeho členské štáty, a najmä jeho osobitného vyslanca pre Mjanmarsko, aby aktívne využívali svoje mandáty tým, že budú úzko spolupracovať s osobitným vyslancom OSN a zapoja všetky príslušné zainteresované strany vrátane vlády národnej jednoty, etnických organizácií, ženských skupín a organizácií občianskej spoločnosti s cieľom pokročiť v inkluzívnom politickom procese a prispieť k udržateľnému riešeniu krízy;
22.	vyzýva podpredsedníčku Komisie/vysokú predstaviteľku Únie pre zahraničné veci a bezpečnostnú politiku, aby Európskemu parlamentu pravidelne podávala správy o vývoji v Mjanmarsku vrátane situácie náboženských a etnických skupín;
23.	vyjadruje neochvejnú solidaritu s mjanmarským ľudom a jeho legitímnymi demokratickými zástupcami vrátane vlády národnej jednoty, etnických revolučných organizácií a organizácií občianskej spoločnosti v ich boji za slobodu, dôstojnosť a demokraciu; oceňuje odvahu všetkých tých, ktorí odolávajú útlaku;
24.	poveruje svoju predsedníčku, aby postúpila toto uznesenie legitímnemu prezidentovi a vláde národnej jednoty Mjanmarska, výboru zastupujúcemu Pyidaungsu Hluttaw, štátnej radkyni Mjanmarska, armáde Tatmadaw, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, Komisii, Rade, vládam a parlamentom členských štátov EÚ, vládam a parlamentom Spojených štátov, Bangladéša, Spojeného kráľovstva, Japonska, Indie, Austrálie a Kanady, členských štátov združenia ASEAN a Čínskej ľudovej republiky, generálnemu tajomníkovi Organizácie Spojených národov, generálnemu tajomníkovi združenia ASEAN, medzivládnej komisii združenia ASEAN pre ľudské práva a osobitnému spravodajcovi OSN pre situáciu v oblasti ľudských práv v Mjanmarsku.

